Document ID: 31993R1859

Komisjoni määrus (EMÜ) nr 1859/93,
12. juuli 1993,
impordilitsentside süsteemi kohaldamise kohta kolmandatest riikidest imporditava küüslaugu suhtes
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 18. mai 1972. aasta määrust (EMÜ) nr 1035/72 [1] puu- ja köögiviljaturu ühise korralduse kohta, viimati muudetud määrusega (EMÜ) nr 746/93, [2] eriti selle artiklit 22b,
ning arvestades, et:
määruse (EMÜ) nr 1035/72 artiklis 22b sätestatakse võimalus kehtestada impordilitsentside süsteem teatavate toodete suhtes, mis osutuvad tundlikuks ning mida imporditakse suhteliselt suurtes kogustes;
küüslaugu tavapärased impordivood on järsult suurenemas ja seetõttu tuleks vastu võtta meetmed nimetatud toote impordi täpseks jälgimiseks;
nimetatud eesmärgi saavutamise sobivaimaks vahendiks on impordilitsentside süsteemi kasutuselevõtmine, mis näeb ette kindlaksmääratud ajavahemiku möödumise taotluse esitamisest litsentsi tegeliku väljastamiseni ning millega kaasneb toote väärtusele vastava tagatise esitamine, et tagada kohustuste täitmine ettevõtjate poolt; litsentside kehtivusaja puhul tuleb arvesse võtta asjaomase toote turu eripärasid;
tuleks kohaldada komisjoni 16. novembri 1988. aasta määrust (EMÜ) nr 3719/88, [3] millega nähakse ette põllumajandussaaduste impordi- ja ekspordilitsentside ning eelkinnitussertifikaatide süsteemi kohaldamise ühised üksikasjalikud eeskirjad, viimati muudetud määrusega (EMÜ) nr 2101/92 [4];
puu- ja köögiviljaturu korralduskomitee ei ole oma eesistuja määratud tähtaja jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Küüslauk (CN-kood 0703 20 00) lubatakse ühenduses vabasse ringlusse impordilitsentsi esitamisel, mille asjaomane liikmesriik annab kõigile seda taotlevatele asjaomastele pooltele artiklite 2 ja 3 kohaselt, sõltumata nende registrisse kantud asukohast ühenduses.
Artikkel 2
1. Impordilitsentside väljaandmise tingimuseks on tagatise esitamine summas 1,5 eküüd 100 kilogrammi netokaalu kohta. Tagatisest jäädakse täielikult või osaliselt ilma, kui litsentsis ettenähtud koguseid ei lubata litsentsi kehtivusaja jooksul vabasse ringlusse või lubatakse ainult osaliselt.
2. Impordilitsents kehtib 40 päeva alates selle väljastamise kuupäevast artikli 3 lõike 2 tähenduses.
Artikkel 3
1. Impordilitsentsi taotlustel ja impordilitsentsidel näidatakse lahtris 8 toote päritoluriik. Impordilitsentsid kehtivad üksnes eespool nimetatud lahtris näidatud riigist pärit toodete puhul.
2. Impordilitsentsid väljastatakse kolmandal tööpäeval pärast taotluse esitamist, kui nimetatud aja jooksul ei võeta meetmeid.
Seevastu impordilitsentsid, mille suhtes on taotlused esitatud kolmandaks tööpäevaks pärast käesoleva määruse jõustumist, väljastatakse kohe.
Artikkel 4
Liikmesriigid teatavad komisjonile:
1) kogused, mille suhtes impordilitsentsi taotletakse, koos asjaomase CN-koodiga, jaotatuna päritoluriikide kaupa.
Nimetatud andmed teatatakse järgmiselt:
- igal kolmapäeval esmaspäeval või teisipäeval esitatud taotluste kohta,
- igal reedel kolmapäeval või neljapäeval esitatud taotluste kohta,
- igal esmaspäeval eelmise nädala reedel esitatud taotluste kohta;
2) kogused, mille kohta käivaid impordilitsentse ei ole kasutatud või on kasutatud osaliselt ja mis vastavad litsentside tagaküljele kirjutatud koguste ja nende koguste, mille jaoks litsentsid on väljastatud, vahelisele erinevusele.
Nimetatud informatsioon teatatakse igal kolmapäeval eelmise nädala jooksul saadud andmete kohta.
Kui mõne 1. punktis nimetatud ajavahemiku jooksul ei ole impordilitsentsi taotlusi esitatud või ei ole 2. punktis nimetatud kasutamata koguseid, teatab kõnealune liikmesriik sellest komisjonile käesolevas artiklis osutatud päevadel.
Artikkel 5
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. juuli 1993

Labels: 3
17
5